|  |
| --- |
| **10. ระบบการควบคุมภายใน และการตรวจสอบภายใน** |

คณะกรรมการบริษัทได้ให้ความสำคัญต่อการที่บริษัทจัดให้มีระบบการควบคุมภายในที่ดีและมีประสิทธิผล โดยประกาศอย่างแจ้งชัดถึงเรื่องดังกล่าวในนโยบายการกำกับดูแลกิจการที่ดีของบริษัท เพราะเชื่อว่าการมีระบบการควบคุมภายในที่ดี จะช่วยลดความเสี่ยงและป้องกันความเสียหายจากการดำเนินธุรกิจของบริษัท และทำให้บริษัทสามารถบรรลุวิสัยทัศน์ (Vision) พันธกิจ (Mission) และเป้าหมายของบริษัทได้ พร้อมมอบหมายให้คณะกรรมการตรวจสอบมีอำนาจหน้าที่ และความรับผิดชอบในการสอบทานให้บริษัทมีระบบการควบคุมภายใน (Internal Control) และระบบการตรวจสอบภายใน (Internal Audit) ที่เหมาะสมและมีประสิทธิผล

คณะกรรมการบริษัทรับทราบรายงานที่เกี่ยวกับระบบการควบคุมภายใน และระบบการตรวจสอบภายในของบริษัท จากคณะกรรมการตรวจสอบ ดังนี้ 1) ผลการประเมินการควบคุมภายในของบริษัทโดยคณะกรรมการตรวจสอบตามแบบประเมินผลของสำนักงานคณะกรรมการกำกับหลักทรัพย์และตลาดหลักทรัพย์ และ 2) ผลการประเมินการควบคุมภายในของบริษัทโดยฝ่ายจัดการบริษัทตามแบบประเมินผลของสำนักงานสอบบัญชี ซึ่งเคยเป็นและเป็นผู้สอบบัญชีของบริษัท รวมทั้ง 3) ประเด็นที่เป็นสาระสำคัญจากสรุปผลการตรวจสอบตามโครงการตรวจสอบของสำนักตรวจสอบภายใน

บริษัทได้จัดตั้งสำนักตรวจสอบภายในขึ้นเป็นหน่วยงานภายในของบริษัทมีความเป็นอิสระในการปฏิบัติหน้าที่ โดยรายงานตรงต่อคณะกรรมการตรวจสอบของบริษัท ในช่วงระหว่างปลายปี 2555 ถึงต้นปี 2556 สำนักตรวจสอบภายในได้จัดทำและได้รับอนุมัติแผนกลยุทธ์ แผนการตรวจสอบแม่บท (Audit Coverage Year Plan) สำหรับปี 2556-2558 และแผนการตรวจสอบ ประจำปี 2556 จากคณะกรรมการตรวจสอบ สำหรับกรอบการควบคุมภายในที่คณะกรรมการตรวจสอบและสำนักตรวจสอบภายในของบริษัทได้ยึดถือและใช้อ้างอิงในการปฏิบัติงานคือ Internal Control Integrated Framework ของ The Committee of Sponsoring Organisations of the Treadway Commission (COSO) ซึ่งกล่าวถึงองค์ประกอบการควบคุมภายใน 5 ด้าน ดังนี้ คือ

1. สภาพแวดล้อมการควบคุม (Control Environment)
2. การประเมินความเสี่ยง (Risk Assessment)
3. กิจกรรมการควบคุม (Control Activities)
4. ข้อมูลสารสนเทศและการสื่อสาร (Information & Communication)
5. การติดตามและประเมินผล (Monitoring & Evaluation)