|  |
| --- |
| **3. ลักษณะการประกอบธุรกิจ** |

1. **ความเป็นมา**

สืบเนื่องจากการที่รัฐบาลได้มีนโยบายส่งเสริม และสนับสนุนให้ภาคเอกชนลงทุนในอุตสาหกรรมเหล็กและเหล็กกล้า โดยมีวัตถุประสงค์ต้องการให้อุตสาหกรรมประเภทนี้ได้มีขึ้นในประเทศ เพื่อตอบสนองความต้องการและเป็นการทดแทนการนำเข้า ตามที่ได้บรรจุไว้ในแผนพัฒนาเศรษฐกิจและสังคมแห่งชาติ

ดังนั้น ในปี 2533 กระทรวงอุตสาหกรรมได้สรุปแนวทางของการพัฒนาอุตสาหกรรมผลิตเหล็กสมบูรณ์แบบ (Integrated Steel Works) โดยแนวทางของโครงการต่างๆ จะเป็นการลงทุนโดยเอกชนและจะได้รับการส่งเสริมการลงทุนจากคณะกรรมการส่งเสริมการลงทุน (BOI) ทั้งนี้ตามที่คณะกรรมการ ส่งเสริมการลงทุนได้ออกประกาศฉบับที่ ป.1/2531 เมื่อวันที่ 2 สิงหาคม 2531 เรื่องการส่งเสริมการผลิตเหล็กแผ่น ภายหลังกระบวนการคัดเลือกผู้ลงทุนที่เหมาะสม สำนักงานคณะกรรมการส่งเสริมการลงทุน มีมติให้กลุ่มสหวิริยาเป็นผู้ได้รับการส่งเสริมการลงทุนสำหรับ 3 โครงการคือ

1. โครงการผลิตเหล็กแผ่นรีดร้อน ดำเนินการโดยบริษัท สหวิริยาสตีลอินดัสตรี จำกัด (มหาชน) (บริษัท)
2. โครงการผลิตเหล็กแผ่นรีดเย็น ดำเนินการโดยบริษัท เหล็กแผ่นรีดเย็นไทย จำกัด (มหาชน) (TCRSS)
3. โครงการผลิตเหล็กแผ่นเคลือบสังกะสี ดำเนินการโดยบริษัท เหล็กแผ่นเคลือบไทย จำกัด (TCS)

กลุ่มสหวิริยาจึงได้จดทะเบียนก่อตั้งบริษัท สหวิริยาสตีลอินดัสตรี จำกัด ขึ้นเมื่อวันที่ 13 มีนาคม 2533 ด้วยทุนจดทะเบียน 4,000 ล้านบาท เพื่อสนองตอบนโยบายดังกล่าวของรัฐบาล โดยได้รับบัตรส่งเสริมการลงทุนเลขที่ 1140/2533 เมื่อวันที่ 8 สิงหาคม 2533 สำหรับการส่งเสริมการลงทุนในกิจการผลิตเหล็กแผ่นรีดร้อนชนิดม้วน ด้วยกำลังการผลิต 1.8 ล้านตันต่อปี

บริษัทเริ่มดำเนินการผลิตเหล็กแผ่นรีดร้อนชนิดม้วน เมื่อวันที่ 7 กุมภาพันธ์ 2537 และจดทะเบียนแปรสภาพเป็นบริษัทมหาชนจำกัด เมื่อวันที่ 24 กุมภาพันธ์ 2537 ต่อมาในวันที่ 13 มีนาคม 2538 ได้รับบัตรส่งเสริมการลงทุนจากคณะกรรมการส่งเสริมการลงทุน สำหรับการขยายกำลังการผลิตเหล็กแผ่นรีดร้อนชนิดม้วนจาก 1.8 ล้านตันต่อปี เป็น   
 2.4 ล้านตันต่อปี และในวันที่ 8 มิถุนายน 2547 บริษัทได้รับบัตรส่งเสริมการลงทุนจากคณะกรรมการส่งเสริมการลงทุนเพิ่มเติมสำหรับการขยายกำลังการผลิตเหล็กแผ่นรีดร้อนชนิดม้วนจาก 2.4 ล้านตันต่อปี เป็น 4.0 ล้านตันต่อปี และได้รับการส่งเสริมในกิจการเหล็กแผ่นรีดร้อนประเภทปรับผิวและเคลือบน้ำมันกำลังการผลิตสูงสุด 1 ล้านตันต่อปี นอกจากนี้เมื่อวันที่ 20 กันยายน 2553 บริษัทได้จดทะเบียนจัดตั้งบริษัท สหวิริยาสตีลอินดัสตรี ยูเค จำกัด (SSI UK) เพื่อเข้าซื้อธุรกิจโรงถลุงเหล็กและรับโอนสินทรัพย์โรงถลุงเหล็ก Teesside Cast Products (TCP) ที่ตั้งอยู่ทางตะวันออกเฉียงเหนือของประเทศอังกฤษจาก Tata Steel UK Limited (TSUK) โดยได้ดำเนินการรับโอนสินทรัพย์เป็นที่เรียบร้อยเมื่อวันที่ 24 มีนาคม 2554 และได้เปลี่ยนชื่อเป็นโรงงานเอสเอสไอทีไซด์ เพื่อดำเนินธุรกิจโรงถลุงเหล็ก

การเปลี่ยนแปลงและพัฒนาการที่สำคัญในระยะ 5 ปีที่ผ่านมา สรุปได้ดังนี้

**ปี 2550**

26 มิถุนายน 2550 ที่ประชุมวิสามัญผู้ถือหุ้นของบริษัทครั้งที่ 1/2550 มีมติอนุมัติให้บริษัทเข้าลงทุนเพื่อซื้อหุ้นใน TCRSS จากผู้ถือหุ้นใหญ่ชาวญี่ปุ่น 2 ราย จำนวนรวม 335.79 ล้านหุ้น คิดเป็นร้อยละ 31.37 ในวงเงินไม่เกิน 3,500 ล้านบาท

10 เมษายน 2550 ที่ประชุมสามัญผู้ถือหุ้นครั้งที่ 18 มีมติอนุมัติการจ่ายเงินปันผลจากผลการดำเนินงานประจำปี 2549 ในอัตราหุ้นละ 0.025 บาท พร้อมทั้งจัดสรรเงินกำไรเป็นสำรองตามกฎหมายจำนวน   
134.5 ล้านบาท ทั้งนี้ เงินปันผลจำนวน 327.5 ล้านบาทได้จ่ายให้แก่ผู้ถือหุ้นในวันที่ 9 พฤษภาคม 2550

3 ธันวาคม 2550 ที่ประชุมคณะกรรมการบริษัทครั้งที่ 7/2550 มีมติอนุมัติให้บริษัทลงทุนเพิ่มเติมในTCRSS โดยการซื้อหุ้นจากผู้ถือหุ้นรายย่อยเป็นจำนวนทั้งสิ้น 116.25 ล้านหุ้น หรือคิดเป็นสัดส่วนร้อยละ 10.86 ในวงเงินไม่เกิน 1,200 ล้านบาท

21 ธันวาคม 2550 บริษัทได้เข้าลงทุนซื้อหุ้นใน TCRSS เพิ่มเติมจากผู้ถือหุ้นรายย่อย จำนวนรวมประมาณ 107.20 หุ้น หุ้นละ 9.78 บาท เป็นจำนวนเงินรวมประมาณ 1,048.4 ล้านบาท คิดเป็นสัดส่วนร้อยละ 10.02 ภายหลังการลงทุนซื้อหุ้นเพิ่มเติมนี้ ทำให้การถือหุ้นของบริษัทใน TCRSS เพิ่มขึ้นเป็นประมาณ 201.01 ล้านหุ้น คิดเป็นสัดส่วนร้อยละ 18.78

**ปี 2551**

24 กันยายน 2551 บริษัทดำเนินการซื้อหุ้นใน TCRSS จากผู้ถือหุ้นใหญ่ชาวญี่ปุ่น 2 ราย จำนวนรวม 335.79 ล้านหุ้น คิดเป็นสัดส่วนร้อยละ 31.37 รวมเป็นเงินลงทุน 3,453.26 ล้านบาท ทำให้บริษัทถือหุ้นใน TCRSS เพิ่มขึ้นจากร้อยละ 18.78 เป็นร้อยละ 50.15

**ปี 2552**

21 พฤษภาคม 2552 คณะกรรมการพิจารณาการทุ่มตลาดและการอุดหนุน กรมการค้าต่างประเทศ กระทรวงพาณิชย์ ประกาศว่า คณะกรรมการได้มีคำวินิจฉัยให้มีการเรียกเก็บอากรตอบโต้การทุ่มตลาดสำหรับการนำเข้าเหล็กแผ่นรีดร้อนชนิดเป็นม้วน และไม่เป็นม้วนที่มีแหล่งกำเนิดจาก 14 ประเทศ (ข้อ ก) ตามอัตราเดิมต่อไปอีกเป็นระยะเวลา 5 ปี และได้มีคำวินิจฉัยให้มีการยกเว้นการเรียกเก็บอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วน และไม่เป็นม้วนบางรายการเฉพาะที่นำเข้ามาในราชอาณาจักรเพื่อนำไปผ่านกรรมวิธีรีดเย็นต่อ สำหรับใช้ในอุตสาหกรรมต่อเนื่องบางประเภทต่อไปอีกเป็นระยะเวลา 5 ปี

21 ธันวาคม 2552 คณะกรรมการพิจารณาการทุ่มตลาดและการอุดหนุน กรมการค้าต่างประเทศ กระทรวงพาณิชย์ ได้มีคำวินิจฉัยให้ยกเว้นอากรตอบโต้การทุ่มตลาดสำหรับสินค้าเหล็กแผ่นรีดร้อนชนิดเป็นม้วน และไม่เป็นม้วนที่มีแหล่งกำเนิดจาก 14 ประเทศ สำหรับใช้ในอุตสาหกรรมบางประเภทที่นำเข้ามาเพื่อการส่งออก

**ปี 2553**

27 สิงหาคม 2553 บริษัทลงนามในบันทึกความเข้าใจกับ TSUK เพื่อการเข้าทำรายการซื้อธุรกิจโรงถลุงเหล็กและรับโอนสินทรัพย์โรงถลุงเหล็ก TCP

20 กันยายน 2553 บริษัทได้ทำการจดทะเบียนจัดตั้งบริษัทย่อยในประเทศอังกฤษโดยใช้ชื่อว่า SSI UK เพื่อรองรับการเข้าทำรายการรับโอนสินทรัพย์จาก TSUK

11 ตุลาคม 2553 ที่ประชุมคณะกรรมการบริษัทครั้งที่ 6/2553 ได้มีมติให้สัตยาบันการจัดตั้งบริษัทย่อยของ SSI UK ซึ่งเป็นบริษัทย่อยของบริษัทในประเทศอังกฤษโดยใช้ชื่อว่า Redcar Bulk Terminal Limited เพื่อดำเนินกิจการท่าเรือและขนถ่ายสินค้า

27 ธันวาคม 2553 ที่ประชุมคณะกรรมการบริษัทครั้งที่ 9/2553 มีมติอนุมัติการเพิ่มทุนโดยการออกและเสนอขายหุ้นสามัญเพิ่มทุนจำนวนรวมประมาณ 5,240.51 ล้านหุ้น และให้นำเรื่องการเพิ่มทุนและการจัดสรรหุ้นเพิ่มทุนเสนอต่อที่ประชุมผู้ถือหุ้นเพื่อพิจารณาอนุมัติในวันที่ 25 มกราคม 2554 เพื่อระดมเงินทุนประมาณ 6,000 ล้านบาทสำหรับเสริมสร้างความแข็งแกร่งทางการเงินของบริษัทและเตรียมความพร้อมด้านเงินทุนเพื่อการเข้าทำรายการซื้อสินทรัพย์โรงถลุงเหล็ก TCP

**ปี 2554**

25 มกราคม 2554 ที่ประชุมวิสามัญผู้ถือหุ้นของบริษัทครั้งที่ 1/2554 มีมติอนุมัติการเพิ่มทุนโดยการออกและเสนอขายหุ้นสามัญเพิ่มทุนจำนวนรวมประมาณ 5,240.51 ล้านหุ้น โดยจัดสรรให้แก่ผู้ถือหุ้นเดิมตามสัดส่วนการถือหุ้น (Rights Offering) และเสนอขายให้แก่บุคคลในวงจำกัด

17 กุมภาพันธ์ 2554 ที่ประชุมคณะกรรมการบริษัทครั้งที่ 1/2554 ได้มีมติอนุมัติให้เข้าซื้อธุรกิจโรงถลุงเหล็กและรับโอนสินทรัพย์โรงถลุงเหล็ก TCP จาก TSUK โดยซื้อผ่าน SSI UK ซึ่งเป็นบริษัทย่อยของบริษัท รวมทั้งอนุมัติให้บริษัทจัดหาแหล่งเงินทุนเพื่อรองรับการทำรายการดังกล่าวได้ตามความเหมาะสม

24 กุมภาพันธ์ 2554 บริษัทลงนามในสัญญาเงินกู้กับ 3 สถาบันการเงิน เพื่อสนับสนุนแหล่งเงินทุนจำนวน 23,900 ล้านบาท สำหรับ Refinance เงินกู้ระยะยาวที่มีอยู่เดิม รวมถึงเพื่อการเข้าซื้อสินทรัพย์โรงถลุงเหล็ก TCP และมีส่วนหนึ่งเป็นเงินกู้ระยะสั้นเพื่อใช้เป็นเงินทุนหมุนเวียนของบริษัท

28 กุมภาพันธ์ 2554 บริษัทดำเนินการขายหุ้นสามัญเพิ่มทุนตามมติของที่ประชุมวิสามัญผู้ถือหุ้นของบริษัทครั้งที่ 1/2554 เสร็จเรียบร้อย โดยสามารถเสนอขายได้ 5,082.83 ล้านหุ้น เป็นจำนวนเงินรับสุทธิรวม 6,011.12 ล้านบาท

24 มีนาคม 2554 SSI UK ซึ่งเป็นบริษัทย่อยของบริษัทได้ชำระค่าซื้อสินทรัพย์โรงถลุงเหล็ก TCP ให้แก่ TSUK และได้รับโอนกรรมสิทธิ์ในสินทรัพย์ดังกล่าวอย่างสมบูรณ์

11 สิงหาคม 2554 ที่ประชุมคณะกรรมการบริษัทครั้งที่ 5/2554 มีมติเห็นชอบแผนการจัดหาเงินทุนของ SSI UK สำหรับโครงการปรับปรุงโรงถลุงเหล็ก SSI UK เป็นจำนวนเงินรวมประมาณ 140 ล้านเหรียญสหรัฐ โดยการกู้ยืมเงินเพิ่มเติมจากสถาบันการเงินจำนวนประมาณ 90 ล้านเหรียญสหรัฐ และขายหุ้นสามัญเพิ่มทุนของ SSI UK จำนวนประมาณ 50 ล้านเหรียญสหรัฐ ซึ่งเงินเพิ่มทุนดังกล่าวจะมาจากการออกและเสนอขายหุ้นกู้แปลงสภาพของบริษัท โดยระหว่างที่บริษัทและ SSI UK กำลังดำเนินการในเรื่องต่างๆ ตามแผนการจัดหาเงินทุน ให้ SSI UK เข้ากู้ยืมเงินแบบด้อยสิทธิชั่วคราว (Subordinated Bridging Loan) จากบริษัท สหวิริยา อินเตอร์ สตีล โฮลดิ้งส์ จำกัด ซึ่งเป็นหนึ่งในกลุ่มผู้ถือหุ้นรายใหญ่ของบริษัท เป็นจำนวนเงินรวมไม่เกิน 50 ล้านเหรียญสหรัฐ

12 สิงหาคม 2554 กระทรวงพาณิชย์ได้ออกมาตรการชั้นที่สุดเรียกเก็บอากรทุ่มตลาดสินค้าเหล็กแผ่นรีดร้อนจากประเทศจีนในอัตราร้อยละ 30.91 และจากประเทศมาเลเซียในอัตราร้อยละ 23.57 - 42.51 เป็นระยะเวลา 5 ปีมีผลตั้งแต่วันที่ 12 สิงหาคม 2554 รวมทั้งได้มีการออกมาตรการฉุกเฉินเรียกเก็บหลักประกันอากรสำหรับการนำเข้าสินค้าเหล็กแผ่นรีดร้อนเจือโบรอนจากประเทศจีน ในอัตราร้อยละ19.47 เป็นระยะเวลา 90 วัน ระหว่างวันที่ 20 สิงหาคม - 17 พฤศจิกายน 2554 และได้ต่ออายุมาตรการดังกล่าวออกไปอีกเป็นระยะเวลา 90 วัน ระหว่างวันที่ 18 พฤศจิกายน 2554 - 16 กุมภาพันธ์ 2555

1 กันยายน 2554 คณะกรรมการบริษัทได้มีมติแต่งตั้งนายวิน วิริยประไพกิจ กรรมการผู้จัดการใหญ่ ให้ดำรงตำแหน่ง **ประธานเจ้าหน้าที่บริหารกลุ่ม** หรือ **Group CEO** อีกตำแหน่งหนึ่ง โดยมีบทบาทหน้าที่เป็นผู้บริหารสูงสุดของบริษัทในกลุ่ม และได้ยกเลิกคณะกรรมการบริหารแล้วแต่งตั้ง**คณะกรรมการจัดการ (Management Committee)** ขึ้นประกอบด้วย ประธานเจ้าหน้าที่บริหารกลุ่ม กรรมการผู้จัดการใหญ่ และผู้บริหารระดับสูงจากทุกสายธุรกิจและบริษัทในกลุ่ม มีหน้าที่รับผิดชอบจัดการและดำเนินกิจการของบริษัท ตามที่คณะกรรมการบริษัทมอบนโยบายให้ เพื่อสามารถตัดสินใจตามอำนาจดำเนินการได้โดยรวดเร็วพร้อมรับการแข่งขันทางธุรกิจทั้งในปัจจุบันและอนาคต โดยมีผลตั้งแต่วันที่ 1 กันยายน 2554 เป็นต้นไป

นอกจากนี้ คณะกรรมการบริษัทยังได้มีมติให้ยุบรวม คณะกรรมการสรรหาและคณะกรรมการกำหนดค่าตอบแทนเข้าด้วยกันเป็น “คณะกรรมการสรรหาและกำหนดค่าตอบแทน” เพื่อเพิ่มประสิทธิภาพและสอดคล้องกับหลักการกำกับดูแลกิจการที่ดี

22 กันยายน 2554 ที่ประชุมวิสามัญผู้ถือหุ้นครั้งที่ 2/2554 มีมติอนุมัติการออกและเสนอขายหุ้นกู้แปลงสภาพของบริษัท ในจำนวนเงินไม่เกิน 2,250 ล้านบาท โดยเสนอขายให้แก่ผู้ถือหุ้นเดิมของตามสัดส่วนการถือหุ้น (Rights Offering) หรือผู้ลงทุนในต่างประเทศ หรือเสนอขายต่อผู้ลงทุนโดยเฉพาะเจาะจง

22 ธันวาคม 2554 คณะกรรมการโครงการ SET AWARDS 2011 ตัดสินให้บริษัทเป็นผู้ได้รับรางวัลบริษัทจดทะเบียน ดีเด่นด้านความรับผิดชอบต่อสังคมในกลุ่มบริษัทจดทะเบียนที่มีมูลค่าหลักทรัพย์ตามราคาตลาดสูงกว่า 10,000 ล้านบาท

**ปี 2555**

15 เมษายน 2555 SSI UK ได้เริ่มพ่นก๊าซร้อนเข้าเตาถลุงเหล็กเรดคาร์ และดำเนินการจุดไฟเตาถลุง

18 เมษายน 2555 SSI UK ได้ผลผลิตเป็นเหล็กแท่งแบนแท่งแรก

23 พฤษภาคม 2555 บริษัทดำเนินการออกและเสนอขายหุ้นกู้แปลงสภาพด้อยสิทธิแก่ผู้ถือหุ้นเดิมและนำเงินที่ได้ จำนวน 1,650 ล้านบาท หรือเทียบเท่า 52.55 ล้านเหรียญสหรัฐ ไปลงทุนซื้อหุ้นสามัญเพิ่มทุนของ SSI UK ทั้งนี้ SSI UK จะนำเงินเพิ่มทุนดังกล่าวทั้งจำนวนไปชำระคืนเงินต้นและดอกเบี้ยเงินกู้ยืมแบบด้อยสิทธิชั่วคราว (Subordinated Bridging Loan) ที่ได้รับจาก บริษัท สหวิริยา อินเตอร์ สตีล โฮลดิ้งส์ จำกัด (SISH)

5 มิถุนายน 2555 บริษัทดำเนินการออกและเสนอขายหุ้นกู้แปลงสภาพด้อยสิทธิแก่ผู้ลงทุนโดยเฉพาะเจาะจงและนำเงินที่ได้ จำนวน 600 ล้านบาท หรือเทียบเท่า 18.9 ล้านเหรียญสหรัฐ ไปลงทุนซื้อหุ้นสามัญเพิ่มทุนของ SSI UK

8 มิถุนายน 2555 ที่ประชุมวิสามัญผู้ถือหุ้น ครั้งที่ 1/2555 ได้มีมติอนุมัติให้ลดทุนจดทะเบียน จำนวน 2,250,000,000 หุ้น มูลค่าที่ตราไว้หุ้นละ 1 บาท จากทุนจดทะเบียน 20,434,108,235 บาท เป็น 18,184,108,235 บาท โดยการตัดหุ้นที่ยังไม่ได้จำหน่ายของบริษัท และอนุมัติให้มีการเพิ่มทุนจดทะเบียน จำนวน 9,523,643,233 หุ้น มูลค่าที่ตราไว้หุ้นละ 1 บาท จากทุนจดทะเบียน 18,184,108,235 บาท เป็น 27,707,751,528 บาท เพื่อรองรับการใช้สิทธิแปลงสภาพของหุ้นกู้แปลงสภาพ จำนวน 2,250,000,000 หุ้น และเพื่อรองรับการเพิ่มทุนแบบมอบอำนาจทั่วไป (General Mandate) จำนวน 7,273,643,293 หุ้น โดยแบ่งเป็นการจัดสรรหุ้นสามัญเพิ่มทุนโดยวิธีเสนอขายให้แก่ผู้ถือหุ้นเดิมตามสัดส่วนที่ถืออยู่ (Rights Offering) จำนวน 5,455,232,470 หุ้น และโดยวิธีเสนอขายต่อบุคคลในวงจำกัด (Private Placement) จำนวน 1,818,410,823 หุ้น

8 สิงหาคม 2555 บริษัทได้เข้าลงนามในบันทึกข้อตกลงระหว่าง (1) บริษัท (2) SSI UK (3) Vanomet Holding AG (Vanomet) และ (4) กลุ่มธนาคารผู้สนับสนุนเงินกู้ยืมระยะยาว เพื่อสรุปข้อตกลงเกี่ยวกับการเข้าร่วมลงทุนของ Vanomet ในบริษัท และ SSI UK (บันทึกข้อตกลงการเข้าร่วมลงทุน หรือ Memorandum of Understanding for Vanomet Strategic Investment)

14 สิงหาคม 2555 บริษัท กลุ่มธนาคารผู้สนับสนุนเงินกู้ยืมระยะสั้น และกลุ่มธนาคารผู้สนับสนุนเงินกู้ยืมระยะยาว ได้ร่วมลงนามในบันทึกข้อตกลงการให้ความสนับสนุนทางการเงิน (Memorandum of Understanding for Financial Backing) โดยกลุ่มธนาคารผู้สนับสนุนเงินกู้ยืมระยะสั้นได้ตกลงที่จะเปลี่ยนสถานะวงเงินกู้จากเงินกู้ยืมเพื่อใช้เป็นเงินทุนหมุนเวียน เป็นเงินกู้ยืมระยะยาว อายุ 3 ปี แบบทยอยชำระคืนเงินต้น เพื่อให้สอดคล้องกับภาวะเศรษฐกิจ อุตสาหกรรม และการดำเนินธุรกิจของบริษัท

11 ตุลาคม 2555 ที่ประชุมวิสามัญผู้ถือหุ้น ครั้งที่ 2/2555 ได้มีมติอนุมัติแนวทางการเพิ่มทุนและจัดโครงสร้างทางการเงินแบบเบ็ดเสร็จ โดยอนุมัติให้ลดทุนจดทะเบียนจำนวน 7,273,643,293 หุ้น มูลค่าที่ตราไว้หุ้นละ 1 บาท จาก 27,707,751,528 บาท เป็น 20,434,108,235 บาท โดยการตัดหุ้นที่ยังไม่ได้จำหน่ายของบริษัทจากการเพิ่มทุนแบบมอบอำนาจทั่วไป (General Mandate) และอนุมัติให้มีการเพิ่มทุนจดทะเบียน จำนวน 19,433,670,324 บาทจาก 20,434,108,235 บาท เป็น 39,867,778,559 บาท โดยการออกหุ้นสามัญเพิ่มทุน จำนวน 19,433,670,324 หุ้น มูลค่าที่ตราไว้หุ้นละ 1 บาท ในราคาเสนอขายหุ้นละ 0.68 บาท ให้แก่ (1) Vanomet (2) ผู้ถือหุ้นเดิมของบริษัทตามสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) (3) บุคคลในวงจำกัด (4) SISH เพื่อนำเงินที่ได้ไปใช้ในการซื้อคืนหุ้นกู้แปลงสภาพของบริษัท และ (5) SISH เพื่อนำเงินที่ได้ไปใช้ในการเพิ่มทุนใน SSI UK เพื่อชำระคืนเงินกู้ยืมด้อยสิทธิที่ SISH ได้ให้แก่ SSI UK ระหว่างรอการระดมทุนของบริษัทพร้อมดอกเบี้ยเงินกู้ยืมดังกล่าว

31 ตุลาคม 2555 บริษัทลงนามในข้อตกลงหุ้นส่วนธุรกิจ (Partnership Agreement) กับ JFE Steel Corporation (JFE) และ Marubeni-Itochu Steel Inc. (MISI) โดย JFE และ MISI ตกลงที่ลงทุนในหุ้นสามัญเพิ่มทุนของบริษัท รายละ 25 ล้านเหรียญสหรัฐ ในราคา 0.68 บาทต่อหุ้น รวมเป็นเงิน 50 ล้านเหรียญสหรัฐ นอกเหนือจากนี้ JFE และ MISI จะลงทุนเพิ่มเติมใน TCRSS ซึ่งเป็นบริษัทร่วมลงทุนของบริษัท โดยจะซื้อหุ้นในส่วนที่บริษัทถืออยู่ในวงเงินประมาณ 50 ล้านเหรียญสหรัฐ ซึ่งภายหลังจากทำรายการแล้วเสร็จ บริษัทจะถือหุ้นอยู่ใน TCRSS ร้อยละ 35.19 อีกทั้ง JFE จะให้การสนับสนุนด้านเทคนิคโดยให้ความช่วยเหลือและถ่ายทอดเทคโนโลยีที่สำคัญให้กับ TCRSS รวมทั้งสนับสนุนผลิตภัณฑ์เหล็กให้กับกลุ่มบริษัทอย่างต่อเนื่อง

24 ธันวาคม 2555 บริษัทนำเงินที่ได้รับจากการออกและเสนอขายหุ้นสามัญเพิ่มทุนให้แก่ SISH จำนวน 750 ล้านหุ้น ในราคาเสนอขายหุ้นละ 0.68 บาท รวมเป็นเงินจำนวน 510 ล้านบาท ไปซื้อคืนหุ้นกู้แปลงสภาพด้อยสิทธิครั้งที่ 2/2555 จำนวน 600,000 หน่วย จาก Vanomet AG ในมูลค่าซื้อคืนสุทธิรวม (ไม่รวมดอกเบี้ยงวดแรก) เท่ากับ 501.57 ล้านบาท

25 ธันวาคม 2555 กระทรวงพาณิชย์ได้ออกมาตรการชั้นที่สุดเรียกเก็บหลักประกันอากรสำหรับการนำเข้าสินค้าเหล็กแผ่นรีดร้อนเจือโบรอนจากประเทศจีน มีผลบังคับใช้ 5 ปี โดยให้เรียกเก็บอากรตอบโต้การทุ่มตลาดในอัตราร้อยละ 14.28 ของราคา ซี ไอ เอฟ สำหรับสินค้าที่ผลิตจาก Wuhan Iron & Steel Co., Ltd. และอัตราร้อยละ 19.47 ของราคา ซี ไอ เอฟ สำหรับสินค้าที่ผลิตจาก Rizhao Steel Wire Co., Ltd. และจากผู้ผลิตรายอื่น

ถึงปัจจุบัน ในเดือนกุมภาพันธ์ 2556 บริษัทได้ดำเนินการขายหุ้นใน TCRSS ให้แก่ JFE และ MISI และได้รับเงินเป็นจำนวนรวมประมาณ 1,568.25 ล้านบาท

ตั้งแต่ 11 ตุลาคม 2555 จนถึงวันที่ 27 กุมภาพันธ์ 2556 บริษัทกำลังอยู่ระหว่างการดำเนินการตามแนวทางการเพิ่มทุนและจัดโครงสร้างทางการเงินแบบเบ็ดเสร็จ โดยบริษัทได้ดำเนินการออกและเสนอขายหุ้นสามัญเพิ่มทุนให้แก่ผู้ถือหุ้นเดิมของบริษัทตามสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) และบุคคลในวงจำกัด (Private Placement) เสร็จสิ้นไปแล้วเป็นจำนวนรวม 9,094.64 ล้านหุ้น ในราคาเสนอขายหุ้นละ 0.68 บาท คิดเป็นจำนวนเงินรวม 6,184.35 ล้านบาท และได้ดำเนินการจดทะเบียนเพิ่มทุนชำระแล้วของบริษัทเป็น 27,431.34 ล้านบาท ประกอบด้วยหุ้นชำระแล้วจำนวน 27,431.34 ล้านหุ้น มูลค่าที่ตราไว้หุ้นละ 1 บาท

ทั้งนี้ บริษัทได้ลงทุนเพิ่มเติมใน SSI UK เป็นจำนวนเงินรวม 359.96 ล้านเหรียญสหรัฐ โดยนำเงินที่ได้รับจากการเสนอขายหุ้นสามัญเพิ่มทุนจำนวนรวม 184.96 ล้านเหรียญสหรัฐ และเงินที่ได้รับจากการขายหุ้น TCRSS จำนวนประมาณ 50 ล้านเหรียญสหรัฐ ไปลงทุนเพิ่มเติมโดยการซื้อหุ้นสามัญเพิ่มทุนของ SSI UK รวมทั้งได้ดำเนินการเปลี่ยนค่าสินค้าเหล็กแท่งแบนที่จ่ายล่วงหน้าให้แก่ SSI UK จำนวน 125 ล้านเหรียญสหรัฐ เป็นหุ้นสามัญเพิ่มทุนใน SSI UK ทั้งนี้ ก่อนการลงทุนเพิ่มเติม SSI UK มีทุนชำระแล้วรวม 293.20 ล้านปอนด์สเตอร์ลิง (หรือเทียบเท่า 473.01 ล้านเหรียญสหรัฐ) และภายหลังการลงทุนเพิ่มเติมดังกล่าว SSI UK จะมีทุนชำระแล้วเพิ่มขึ้นเป็น 517.47 ล้านปอนด์สเตอร์ลิง (หรือเทียบเท่า 832.97 ล้านเหรียญสหรัฐ)

1. **การประกอบธุรกิจ**

บริษัทเป็นผู้ผลิตเหล็กแผ่นรีดร้อนชนิดม้วนรายแรกของประเทศไทย ก่อตั้งขึ้นในปี 2533 ด้วยมูลค่าการลงทุนเริ่มต้นกว่า 13,300 ล้านบาท โรงงานผลิตเหล็กแผ่นรีดร้อนของบริษัทได้รับการยอมรับให้เป็นโรงงานที่ทันสมัย และใหญ่ที่สุดในภูมิภาคเอเชียตะวันออกเฉียงใต้ ด้วยกำลังการผลิตเหล็กแผ่นรีดร้อนชนิดม้วนสูงสุด 4 ล้านตันต่อปี รวมทั้งกำลังการผลิตเหล็กแผ่นรีดร้อนชนิดม้วนประเภทปรับผิวและเคลือบน้ำมันสูงสุดถึง 1 ล้านตันต่อปี โรงงานทั้งสองแห่งตั้งอยู่บนชายฝั่งด้านตะวันตกของอ่าวไทย ณ อำเภอบางสะพาน จังหวัดประจวบคีรีขันธ์ ซึ่งอยู่ห่างจากกรุงเทพฯ เพียง 400 กิโลเมตร และเป็นทำเลยุทธศาสตร์ที่ดีที่สุดในประเทศสำหรับการดำเนินธุรกิจเหล็กแบบครบวงจร

เพื่อการพัฒนาและสร้างมูลค่าเพิ่มให้แก่อุตสาหกรรมเหล็กแผ่นในประเทศ บริษัทได้ร่วมลงทุนในโครงการต่อเนื่องต่างๆ ดังต่อไปนี้

| **บริษัท** | **ร้อยละ**  **การถือหุ้นของบริษัท** | **ประเภทธุรกิจ** |
| --- | --- | --- |
| **บริษัทย่อย :** |  |  |
| 1. บริษัท ท่าเรือประจวบ จำกัด | 51.00 | ธุรกิจท่าเรือน้ำลึก มีท่าเทียบเรือ 4 ท่า ซึ่งสามารถรองรับเรือขนถ่ายสินค้าขนาดใหญ่ระวางขับน้ำสูงสุด 100,000 DWT พร้อมกันจำนวน 2 ลำ โดยให้บริการ ขนถ่ายวัตถุดิบและผลิตภัณฑ์เหล็กเป็นหลัก ตั้งอยู่ที่ อำเภอบางสะพาน จังหวัดประจวบคีรีขันธ์ |
| 1. บริษัท เวสท์โคสท์ เอ็นจิเนียริ่ง จำกัด | 99.99 | ธุรกิจวิศวกรรมและซ่อมบำรุง ซึ่งให้บริการและมีความเชี่ยวชาญในธุรกิจเหล็ก |
| 3. บริษัท สหวิริยาสตีลอินดัสตรี ยูเค จำกัด | 100.00 | ธุรกิจโรงถลุงเหล็ก ซึ่งผลิตและจำหน่ายเหล็กแท่งแบนชั้นคุณภาพสูง ด้วยกำลังการผลิตสูงสุด 3.6 ล้านตันต่อปี |
| **บริษัทที่ควบคุมร่วมกัน :** |  |  |
| 1. บริษัท เหล็กแผ่นรีดเย็นไทย จำกัด (มหาชน) | 50.15 | ธุรกิจเหล็กแผ่นรีดเย็น ซึ่งผลิตและจำหน่ายเหล็กแผ่นรีดเย็นด้วยกำลังการผลิตสูงสุด 1.2 ล้านตันต่อปี โดยใช้เหล็กแผ่นรีดร้อนเป็นวัตถุดิบในการผลิต |
| 2. Redcar Bulk Terminal Limited | 50.00 | ธุรกิจท่าเรือน้ำลึก |
| **บริษัทที่เกี่ยวข้อง :** |  |  |
| 1. บริษัท เหล็กแผ่นเคลือบไทย จำกัด | 3.70 | ธุรกิจเหล็กแผ่นเคลือบ ซึ่งผลิตเหล็กแผ่นเคลือบสังกะสีด้วยกรรมวิธีทางไฟฟ้า ด้วยกำลังการผลิตสูงสุด 240,000 ตันต่อปี โดยใช้เหล็กแผ่นรีดเย็นเป็นวัตถุดิบในการผลิต |

**หมายเหตุ** ณ วันที่ 4 กุมภาพันธ์ 2556 บริษัทได้จำหน่ายเงินลงทุนในหุ้นบริษัท เหล็กแผ่นรีดเย็นไทย จำกัด (มหาชน) ให้แก่ JFE Steel Corporation และ Marubeni-Itochu Steel Inc. เป็นจำนวนรวม 160,121,650 หุ้น คงเหลือ 376,681,190 หุ้น คิดเป็นร้อยละ 35.19

ด้วยโครงการลงทุนที่มีศักยภาพข้างต้น บริษัทจึงเป็นผู้ผลิตเหล็กแผ่นรายเดียวในประเทศที่มีการลงทุนในอุตสาหกรรมเหล็กต้นน้ำถึงปลายน้ำที่ครบวงจรมากที่สุด สามารถผลิตสินค้าด้วยต้นทุนที่แข่งขันได้ในระดับสากล และสามารถบริหารจัดการช่องทางจำหน่ายสินค้าได้อย่างมีเสถียรภาพและประสิทธิภาพ

1. **โครงสร้างรายได้**

ในปี 2555 ผลิตภัณฑ์ของบริษัทส่วนใหญ่ถูกนำไปใช้โดยตรงภายในประเทศสำหรับอุตสาหกรรมก่อสร้าง ท่อเหล็ก ถังแก๊ส เครื่องใช้ไฟฟ้า และยานยนต์และชิ้นส่วน และใช้เป็นวัตถุดิบในอุตสาหกรรมต่อเนื่อง อาทิ อุตสาหกรรมเหล็กแผ่นรีดเย็น ส่วนที่เหลือเป็นการส่งออกไปยังตลาดต่างประเทศ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  | **2555** | | **2554** | | **2553** | |
| **สายผลิตภัณฑ์ /**  **กลุ่มธุรกิจ** | **ดำเนินการโดย** | **ร้อยละ**  **การถือหุ้น**  **ของบริษัท** | **รายได้**  **(ล้านบาท)** | **ร้อยละ** | **รายได้**  **(ล้านบาท)** | **ร้อยละ** | **รายได้**  **(ล้านบาท)** | **ร้อยละ** |
| ธุรกิจเหล็กแผ่นรีดร้อน | บมจ. สหวิริยาสตีลอินดัสตรี | ไม่มี | 48,470(1) | 78.29 | 37,699(1) | 70.72 | 47,785(1) | 98.86 |
| ธุรกิจวิศวกรรมและซ่อมบำรุง | บจก.เวสท์โคสท์ เอ็นจิเนียริ่ง | 99.99 | 277 | 0.45 | 204 | 0.38 | 125 | 0.26 |
| ธุรกิจท่าเรือน้ำลึก | บจก. ท่าเรือประจวบ | 51.00 | 169 | 0.27 | 135 | 0.25 | 180 | 0.37 |
| ธุรกิจโรงถลุงเหล็ก | บจก.สหวิริยาสตีลอินดัสตรี ยูเค | 100.00 | 11,688 | 18.88 | 9,936 | 18.64 | - | - |
| รายได้อื่นๆ | บมจ. สหวิริยาสตีลอินดัสตรี  บจก. ท่าเรือประจวบ  บจก. เวสท์โคสท์ เอ็นจิเนียริ่ง  บจก. สหวิริยาสตีลอินดัสตรี ยูเค |  | 408  3  -  896 | 0.66  -  -  1.45 | 50  3  5  5,274 | 0.09  0.01  0.02  9.89 | 237  2  3  - | 0.49  0.01  0.01  - |
|  |  |  | **61,911** | **100.00** | **53,306** | **100.00** | **48,332** | **100.00** |

1. ในจำนวนนี้ได้รวมรายได้จากการขายให้บมจ. เหล็กแผ่นรีดเย็นไทย จำนวน 2,737 ล้านบาท 3,828 ล้านบาท และ 5,872 ล้านบาท ในปี 2555 ปี 2554 และปี 2553 ตามลำดับ

สัดส่วนการจำหน่ายในประเทศต่อการจำหน่ายต่างประเทศ

| **ผลิตภัณฑ์ / บริการ** | **ดำเนินการโดย** | **ปี 2555** | | **ปี 2554** | | **ปี 2553** | |
| --- | --- | --- | --- | --- | --- | --- | --- |
| **รายได้**  **(ล้านบาท)** | **ร้อยละ** | **รายได้**  **(ล้านบาท)** | **ร้อยละ** | **รายได้**  **(ล้านบาท)** | **ร้อยละ** |
| ธุรกิจเหล็กแผ่นรีดร้อน | บมจ.สหวิริยาสตีลอินดัสตรี |  |  |  |  |  |  |
| จำหน่ายในประเทศ | 48,254 | 99.55 | 37,049 | 98 | 45,168 | 95 |
| จำหน่ายต่างประเทศ | 216 | 0.45 | 650 | 2 | 2,617 | 5 |
| **รวม** | **48,470** | **100** | **37,699** | **100** | **47,785** | **100** |
| ธุรกิจโรงถลุงเหล็ก | บจก.สหวิริยาสตีลอินดัสตรี ยูเค |  |  |  |  |  |  |
| จำหน่ายในประเทศ | 2,805 | 24 | - | - | - | - |
| จำหน่ายต่างประเทศ | 8,883 | 76 | 9,936 | 100 | - | - |
| **รวม** | **11,688** | **100** | **9,936** | **100** | **-** | **-** |
| ธุรกิจวิศวกรรมและซ่อมบำรุง | บจก. เวสท์โคสท์ เอ็นจิเนียริ่ง |  |  |  |  |  |  |
| ให้บริการในประเทศ | 270 | 97 | 138 | 68 | 100 | 80 |
| ให้บริการต่างประเทศ | 7 | 3 | 66 | 32 | 25 | 20 |
| **รวม** | **277** | **100** | **204** | **100** | **125** | **100** |
| ธุรกิจท่าเรือน้ำลึก | บจก. ท่าเรือประจวบ |  |  |  |  |  |  |
| ให้บริการในประเทศ | 169 | 100 | 135 | 100 | 180 | 100 |
| ให้บริการต่างประเทศ | - | - | - | - | - | - |
| **รวม** | **169** | **100** | **135** | **100** | **180** | **100** |

1. **เป้าหมายการดำเนินธุรกิจ**

บริษัทมีเป้าหมายการดำเนินธุรกิจตามแผนธุรกิจระยะกลาง 3 ปี (ประจำปี 2555 – 2557) เพื่อให้บรรลุวิสัยทัศน์และพันธกิจ **“สร้างสรรค์นวัตกรรมผลิตภัณฑ์เหล็กและบริการที่มีมูลค่าเพิ่มกับลูกค้า สร้างกำไรสม่ำเสมอ สร้างผลตอบแทนแก่ผู้มีส่วนได้เสียอย่างยั่งยืน”**

ในปี 2555 บริษัทได้บรรลุเป้าหมายการดำเนินธุรกิจในด้านต่างๆ ที่สำคัญดังนี้

**ด้านกลยุทธ์**

บริษัทดำเนินการตามแนวทางยุทธศาสตร์ระยะยาว (Long-term Strategy) ได้แก่

1. **ยุทธศาสตร์ผลิตภัณฑ์ที่มีมูลค่าเพิ่มพิเศษ (Premium Value Products Strategy)**

* มุ่งเน้นการสร้างสรรค์นวัตกรรมผลิตภัณฑ์ที่มีมูลค่าเพิ่มพิเศษ (Premium Value Products) ซึ่งประกอบด้วย (1) ผลิตภัณฑ์ชั้นคุณภาพพิเศษ (High Grade Products) (2) ผลิตภัณฑ์คุณลักษณะเฉพาะ (Unique Products) เช่น Ultra-thin Gauge ที่มีความบางเพียง 0.9 – 1.2 มิลลิเมตร เหล็กแผ่นหน้าแคบ (Narrow-width) และเหล็กแผ่นลาย (Premium Checkered Plate) เป็นต้น และ (3) ผลิตภัณฑ์นวัตกรรมที่มีมูลค่าเพิ่มกับลูกค้า (Innovated Value Products) ซึ่งเป็นการสร้างสรรค์นวัตกรรมผลิตภัณฑ์เหล็กและบริการ เพื่อให้บรรลุวัตถุประสงค์ในการนำเสนอสินค้าและบริการที่สามารถตอบสนองความต้องการของลูกค้า และสร้างโอกาสทางการตลาดใหม่ในอนาคตได้ดีขึ้น โดยในปี 2555 บริษัทได้รับคำสั่งซื้อผลิตภัณฑ์นวัตกรรมที่มีมูลค่าเพิ่มกับลูกค้าเป็นจำนวน 308,450 ตัน
* ผลิตภัณฑ์ที่มีมูลค่าเพิ่มพิเศษ (Premium Value Products) นี้ เป็นผลิตภัณฑ์ที่บริษัทผลิตได้ดีกว่าผู้ผลิตเหล็กรายอื่น และมีอัตรากำไรสูงกว่าเหล็กแผ่นรีดร้อนชั้นคุณภาพทั่วไป (Commercial Grade Products) ในปี 2555 บริษัทมีปริมาณจำหน่ายเหล็กแผ่นรีดร้อนที่มีมูลค่าเพิ่มพิเศษ รวมทั้งสิ้น 802,366 ตัน คิดเป็นร้อยละ 37 ของปริมาณส่งมอบรวม

1. **ยุทธศาสตร์เสริมสร้างธุรกิจระดับโลก (World-class Business Integration Strategy)**

* การลงทุนในบริษัทย่อย 2 แห่ง คือ PPC ซึ่งให้บริการท่าเรือน้ำลึกในการขนถ่ายวัตถุดิบและผลิตภัณฑ์เหล็กเป็นหลัก และ WCE ซึ่งให้บริการซ่อมบำรุงและออกแบบทางวิศวกรรมที่มีความเชี่ยวชาญในอุตสาหกรรมเหล็ก ทั้งนี้ บริษัทย่อยดังกล่าว นอกจากจะเป็นหน่วยงานที่ลดต้นทุนแล้ว ยังเป็นแหล่งเสริมสร้างรายได้ให้บริษัทอีกด้วย ซึ่งบริษัทได้สนับสนุนให้บริษัทย่อย 2 แห่ง มีการขยายธุรกิจไปสู่กลุ่มลูกค้าภายนอกที่มีศักยภาพอย่างต่อเนื่อง ในปี 2555 WCE และ PPC มีสัดส่วนรายได้จากการขายและให้บริการแก่ลูกค้าอื่นที่ไม่ใช่บริษัทและบริษัทย่อย ร้อยละ 42 ของรายได้จากการขายและให้บริการของแต่ละบริษัท
* มีการลงทุนในอุตสาหกรรมต่อเนื่อง ได้แก่ TCRSS เพื่อเป็นแหล่งกระจายสินค้า และเสริมสร้างความมั่นคงของยอดขายให้กับบริษัท ทั้งนี้ ในปี 2555 บริษัทได้พัฒนาความร่วมมือด้านการตลาดกับ TCRSS เพื่อเพิ่มประสิทธิภาพของกระบวนการสั่งซื้อ และจัดส่งสินค้าได้รวดเร็วขึ้น อย่างไรก็ตามจากการทุ่มตลาดสินค้าเหล็กแผ่นรีดเย็นจากประเทศจีน ไต้หวัน และเวียดนาม ส่งผลให้ความต้องการเหล็กแผ่นรีดร้อนในประเทศเพื่อนำไปรีดเย็นต่อลดลง ทำให้ปริมาณการส่งมอบเหล็กแผ่นชั้นคุณภาพพิเศษของบริษัทไปยัง TCRSS มีปริมาณลดลงเหลือ149,458 ตัน หรือลดลงร้อยละ 41 จากปี 2554 โดยเป็นการขาย 120,290 ตัน และรับจ้างรีด 29,168 ตัน
* หลังจากการลงทุนในอุตสาหกรรมต้นน้ำ คือลงทุนใน SSI UK เพื่อประกอบธุรกิจโรงถลุงเหล็กในเดือนมีนาคม 2554 และดำเนินการปรับปรุงให้เครื่องจักรและระบบมีสภาพความพร้อมสมบูรณ์ SSI UK ได้เริ่มทำการผลิตเหล็กแท่งแบนเชิงพาณิชย์ในเดือนเมษายน 2555 ส่งผลให้บริษัทกลายเป็นผู้ประกอบธุรกิจเหล็กแผ่นครบวงจรรายใหญ่ที่สุดในภูมิภาคเอเชียตะวันออกเฉียงใต้ มีเสถียรภาพและแข็งแกร่งมากขึ้นในแง่ของความสามารถในการแข่งขันในระยะยาว เนื่องจากมีแหล่งวัตถุดิบเหล็กแท่งแบนที่แน่นอน และมีคุณภาพตามที่ต้องการในราคาที่มีเสถียรภาพมากขึ้น

**ด้านการตลาด และการผลิต**

1. **ปริมาณการขาย**

* บริษัทมีปริมาณการส่งมอบสินค้าในปี 2555 เท่ากับ 2,184 พันตัน เพิ่มขึ้นร้อยละ 39 จากปีก่อน โดยเป็นการขาย 2,155 พันตัน และรับจ้างรีด 29 พันตัน ส่วนใหญ่เป็นการจำหน่ายในประเทศร้อยละ 99.6 โดยมีส่วนแบ่งตลาดในประเทศเพิ่มขึ้นเป็นร้อยละ 32 จากร้อยละ 31 ในปีก่อน ทั้งนี้ปริมาณการขายที่เพิ่มขึ้นในปีนี้เป็นผลมาจากมาตรการกระตุ้นเศรษฐกิจและการลงทุนของภาครัฐที่กระตุ้นการบริโภคเหล็กภายในประเทศ ประกอบกับการหยุดการผลิตของคู่แข่งภายในประเทศ

1. **มาตรการลดต้นทุนอย่างเข้มข้น (Vigorous Cost Reduction)**

*  ปรับปรุงกระบวนการผลิตให้มีประสิทธิภาพสูงขึ้น เพื่อลดส่วนสูญเสียและลดต้นทุนการผลิต ทั้งนี้ ในปี 2555 บริษัทมีอัตราการผลิต 328 ตันต่อชั่วโมง มีปริมาณการผลิต 2.1 ล้านตัน และยังคงมุ่งมั่นในการลดต้นทุน โดยบริษัทได้ปรับปรุงกระบวนการผลิตเพื่อลดอัตราการสูญเสียที่ Hot Strip Mill (HSM) และ Hot Finishing Line (HFL) ลงเหลือร้อยละ 2.03 และ ร้อยละ 0.99 ตามลำดับ รวมทั้งมุ่งเน้นการยกระดับประสิทธิภาพกระบวนการผลิตให้สูงขึ้นด้วยนวัตกรรม ส่งผลให้เกิดนวัตกรรมเพิ่มความสามารถในการแข่งขัน ได้แก่ โครงการปรับปรุง Grip Mark ที่ PO Line ขยายการปรับปรุงจากเดิมที่ความหนาตั้งแต่ 1.2 - 2.6 มิลลิเมตร เป็นครอบคลุมถึง 4.0 มิลลิเมตร และมีการปรับปรุงคุณภาพผิวผลิตภัณฑ์ประเภทเคลือบน้ำมัน (PO Coil) ซึ่งในอดีตพบปัญหาลายสนิมหลังจากกัดกรด (Wood Grain Scale) ในระดับรุนแรง แต่ด้วยการพัฒนาเทคนิคการผลิตที่ HSM ทำให้สนิมดังกล่าวลดระดับเหลือเพียงเบาบางและไม่มีสนิม สามารถยกระดับผลิตภัณฑ์ไปสู่เป้าหมาย CleanStrip ในอนาคต ในส่วนของผลิตภัณฑ์เหล็กแผ่นรีดร้อน ได้มีการพัฒนาความเรียบของผลิตภัณฑ์ด้วยโครงการ SuperFlat ที่ความหนา 1.0 – 2.0 มิลลิเมตร และปัจจุบันกำลังขยายไปสู่ความหนา 3.2 มิลลิเมตร เพื่อให้ลูกค้าสามารถนำเหล็กตัดแผ่นเข้าเครื่องตัดด้วยเลเซอร์และได้รูปทรงที่แม่นยำตามที่ต้องการ เป็นต้น

**ด้านการเงิน**

จากการที่ตั้งแต่ปี 2554 บริษัทได้ขยายธุรกิจไปยังธุรกิจโรงถลุงเหล็ก รวมทั้งดำเนินการปรับปรุงทรัพย์สินที่ใช้ในการประกอบธุรกิจดังกล่าวซึ่งใช้เงินลงทุนจำนวนมาก ส่งผลให้สิ้นปี 2555 บริษัทและบริษัทย่อยมีหนี้สินรวมเพิ่มขึ้นเป็น 73,638 ล้านบาท และถึงแม้ธุรกิจโรงถลุงเหล็กภายใต้การดำเนินงานของบริษัทย่อยจะสามารถเริ่มเปิดดำเนินการได้ในเดือนเมษายน 2555 แต่จากภาวะความผันผวนของอุตสาหกรรมเหล็กซึ่งราคาเหล็กปรับตัวลดลงอย่างต่อเนื่อง ทำให้ในปี 2555 บริษัทและบริษัทย่อยประสบปัญหาสภาพคล่องในการดำเนินงาน มีผลประกอบการติดลบ ทำให้ส่วนของผู้ถือหุ้นในงบการเงินรวมลดลงเหลือ 14,882 ล้านบาท ณ สิ้นปี 2555 โดยมีอัตราส่วนหนี้สินที่มีภาระดอกเบี้ยต่อส่วนของผู้ถือหุ้นเพิ่มขึ้นเป็น 3.49 เท่า และมีสภาพคล่องลดลงโดยมีอัตราส่วนสภาพคล่องเท่ากับ 0.71 เท่า อย่างไรก็ตาม บริษัทกำลังอยู่ระหว่างการดำเนินการตามแนวทางการเพิ่มทุนและจัดโครงสร้างทางการเงินแบบเบ็ดเสร็จ (Comprehensive Financial Plan) ซึ่งอนุมัติโดยที่ประชุมผู้ถือหุ้นของบริษัท เพื่อให้บริษัทและบริษัทย่อยมีความมั่นคงทางการเงินในระยะยาว โดยบริษัทได้ลงนามในบันทึกข้อตกลงการให้ความสนับสนุนทางการเงิน หรือ MOU for Financial Backing กับกลุ่มธนาคารผู้สนับสนุนเงินกู้ยืมเพื่อใช้เป็นเงินทุนหมุนเวียนจำนวน 3 ราย และกลุ่มธนาคารผู้สนับสนุนเงินกู้ยืมระยะยาว เพื่อสรุปแนวทางการให้ความสนับสนุนทางการเงิน และปรับปรุงเงื่อนไขเงินกู้ยืมเพื่อให้สอดคล้องกับภาวะเศรษฐกิจ อุตสาหกรรม และการดำเนินธุรกิจของบริษัทและบริษัทย่อย และในส่วนของการระดมทุนเพิ่มเติมนั้น จนถึงวันที่ 27 กุมภาพันธ์ 2556 บริษัทได้ออกและเสนอขายหุ้นสามัญเพิ่มทุนให้แก่ผู้ถือหุ้นเดิมของบริษัทตามสัดส่วนจำนวนหุ้นที่ผู้ถือหุ้นแต่ละรายถืออยู่ (“Rights Offering”) และบุคคลในวงจำกัด เสร็จสิ้นไปแล้วเป็นจำนวนรวม 9,094.64 ล้านหุ้น ในราคาเสนอขาย 0.68 บาทต่อหุ้น คิดเป็นจำนวนเงินรวม 6,184.35 ล้านบาท และได้ดำเนินการจดทะเบียนเพิ่มทุนชำระแล้วของบริษัทเป็น 27,431.34 ล้านบาท การดำเนินการตามแผนดังกล่าวทำให้โครงสร้างเงินทุนของบริษัทมีความแข็งแกร่งมากขึ้น พร้อมรองรับวงจรอุตสาหกรรมเหล็กโลกได้อย่างมีความยืดหยุ่นทางการเงิน เงินทุนหมุนเวียนเพิ่มมากขึ้นในขณะที่ต้นทุนทางการเงินลดลง และสร้างโอกาสในการดำเนินธุรกิจ

**ด้านบุคลากร**

บริษัทมุ่งพัฒนาพนักงานให้มีพฤติกรรมตาม iFacts ซึ่งเป็นค่านิยมของบริษัท ทั้งนี้บริษัทเชื่อมั่นว่าพฤติกรรมตาม iFacts จะทำให้พนักงานทำงานตามหน้าที่รับผิดชอบได้สำเร็จ ตอบสนองวิสัยทัศน์ พันธกิจบริษัท โดยบริษัทได้จัดกิจกรรมสนับสนุน อาทิ โครงการ Steel Man Steel Mind ซึ่งมีพนักงานเข้าร่วมจำนวน 420 คน โครงการ Value Hunter มีพนักงานเข้าร่วมจำนวน 150 คน เป็นต้น นอกจากนี้ บริษัทยังมีการสร้างบรรยากาศการส่งมอบความสุขการทำงานตามแนว Happy Workplace เพื่อให้เป็นสถานที่ทำงานที่มีสภาพแวดล้อมการทำงานที่ดี ทำให้พนักงานทำงานอย่างมีความสุข โดยจัดกิจกรรมสนับสนุนจำนวน18 กิจกรรม เพื่อสร้างความสัมพันธ์ที่ดีระหว่างพนักงานกับบริษัท ซึ่งทำให้บริษัทได้รับรางวัลเกียรติยศสถานประกอบการที่มีการดูแลด้านแรงงานสัมพันธ์และสวัสดิการต่อเนื่องติดต่อกันเป็นปีที่ 10 สำหรับด้านการฝึกอบรม บริษัทปรารถนาให้พนักงานได้พัฒนาและเรียนรู้อย่างต่อเนื่องตามความต้องการและเวลาที่พนักงานมีความสะดวก จึงได้กำหนดหลักสูตรการอบรมแบบ E-Learning โดยมีการพัฒนาหลักสูตรการเรียนการสอนจำนวน 8 หลักสูตร และวางแผนที่จะพัฒนาเพิ่มหลักสูตรในปีต่อไปๆ นอกจากนี้บริษัทได้มุ่งเน้นพัฒนาพนักงานระดับจัดการให้มีทักษะ ความรู้ และประสบการณ์เพื่อนำมาใช้ปฏิบัติงานจริงตามโครงการ Manager School อย่างต่อเนื่อง โดยได้จัดอบรมหลักสูตร Coaching Development Program และ หลักสูตร Individual Development Plan รวมถึงการพัฒนาทักษะด้านภาษาอังกฤษเพิ่มเติม โดยสนับสนุนให้พนักงานเรียนและเข้ารับการทดสอบความสามารถด้านภาษาอังกฤษ (TOEIC)

ณ วันที่ 31 ธันวาคม 2555 กลุ่มบริษัทมีพนักงานทั้งสิ้น 4,090 คน โดย 2,332 คนอยู่ในประเทศไทย และ 1,758 คนอยู่ในประเทศอังกฤษ ทั้งนี้ กลุ่มบริษัทยังคงยึดมั่นในนโยบายการจ้างคนในท้องถิ่นเข้าทำงาน โดยอัตราส่วนในการรับคนในท้องถิ่นเป็นพนักงานคือร้อยละ 74.4 ที่โรงงานเอสเอสไอบางสะพาน และร้อยละ 97.8 ที่โรงงานเอสเอสไอทีไซด์ นอกจากนี้ กลุ่มบริษัทวางแผนที่จะเชื่อมโยงระบบพนักงานและวัฒนธรรมของทั้งสองประเทศเข้าด้วยกันในปี 2556 ซึ่งจะเป็นการเปิดโอกาสครั้งสำคัญให้พนักงานในกลุ่มบริษัทได้แลกเปลี่ยนวัฒนธรรมและความรู้ร่วมกัน และทำงานร่วมกันอย่างเป็นมืออาชีพ อันจะนำมาซึ่งผลประโยชน์ต่อกลุ่มบริษัทอย่างเต็มที่

**ด้านความรับผิดชอบต่อชุมชน สังคม และสิ่งแวดล้อม**

บริษัท สหวิริยาสตีลอินดัสตรี จำกัด (มหาชน) ได้ริเริ่มโครงการใหม่ๆ ตามแนวทางแห่งการพัฒนาสู่ความยั่งยืนที่มุ่งเน้นการส่งเสริมและพัฒนาสำหรับผู้ด้อยโอกาสในสังคม และกิจกรรมชุมชนแบบมีส่วนร่วมจากทุกภาคส่วน ทั้งบริษัท พนักงาน ประชาชนในชุมชน และหน่วยงานที่เกี่ยวข้องผ่านรูปแบบกิจกรรมต่างๆ ในด้านการพัฒนาการศึกษา จิตอาสาของพนักงานในนาม “เอสเอสไออาสา” การส่งเสริมดูแลและรักษาสิ่งแวดล้อม การพัฒนาอาชีพ การส่งเสริมสุขภาพและอนามัยที่ดี รวมถึงการร่วมดูแลทำนุบำรุงศาสนาและวัฒนธรรม ซึ่งบริษัทมีความเชื่อมั่นว่าการพัฒนาอย่างยั่งยืนเป็นกุญแจสำคัญในการก้าวไปข้างหน้า และด้วยการร่วมงานอย่างใกล้ชิดกับผู้มีส่วนได้เสียทุกฝ่าย บริษัทมั่นใจว่าจะสามารถพัฒนาสังคมได้ในวงกว้าง โดยในปี 2555 บริษัทได้สนับสนุนและร่วมจัดกิจกรรมเพื่อชุมชนบางสะพานรวม 26 โครงการ โดยมีผู้ได้รับประโยชน์จากกิจกรรมรวม 17,036 คน รวมทั้งมีการจัดกิจกรรม “เอสเอสไออาสา” จำนวน 39 กิจกรรม ซึ่งกิจกรรมเหล่านี้ประสบความสำเร็จอย่างดีเยี่ยมในเรื่องการพัฒนาอย่างยั่งยืน โดยพนักงานของบริษัทและคนในชุมชนท้องถิ่นเป็นเจ้าของโครงการและทำงานร่วมกันตั้งแต่การคิดค้นกิจกรรม การวางแนวคิด และการลงมือทำ ซึ่งแสดงให้เห็นถึงเจตจำนงอันแน่วแน่ของการเป็นพลเมืองที่ดีและได้รับความไว้วางใจจากชาวบางสะพานและผู้มีส่วนได้เสีย ด้วยมุ่งหวังที่จะสร้างความแข็งแกร่งให้กับชุมชนและสังคมในการดำเนินชีวิตได้อย่างมีความสุข โดยสามารถสรุปกิจกรรมเพื่อพัฒนาชุมชนและสังคมในปีที่ผ่านมาได้ดังนี้

* ***กิจกรรมเพื่อสร้างความแข็งแกร่งและส่งเสริมนวัตกรรมในอุตสาหกรรมเหล็ก*** ได้แก่ *โครงการประกวดออกแบบบ้านเหล็ก 2012 โครงการสนับสนุนนักโลหะวิทยาดีเด่นและการจัดประชุมวิชาการโลหะวิทยาครั้งที่ 6*และ*โครงการสนับสนุนการจัดการประชุม “2012 SEAISI Economic, Environment & Safety Seminar”* เพื่อเป็นการเสริมสร้างความรู้ การใช้งานผลิตภัณฑ์เหล็กสำหรับอุตสาหกรรมต่อเนื่องที่ใช้เหล็กเป็นวัตถุดิบหลัก รวมถึงสร้างความร่วมมือที่ดีต่อภาคอุตสาหกรรมเหล็กในภูมิภาค
* ***กิจกรรมเพื่อสร้างความแข็งแกร่งชีวิต*** ได้แก่ *โครงการเดิน-วิ่งเฉลิมพระเกียรติวันจักรี*เพื่อนำรายได้จากการจัดงานไปสมทบทุนในโครงการช่วยเหลือผู้ได้รับผลกระทบด้านโรคเรื้อน และให้ทุนการศึกษาแก่เด็กกำพร้าที่บิดา – มารดาเสียชีวิตด้วยโรคเอดส์ *โครงการสหวิริยากรุงเทพไตรกีฬาประจำปี 2555 เฉลิมพระเกียรติพระบาทสมเด็จพระเจ้าอยู่หัวฯ*เพื่อช่วยเหลือเยาวชนที่ได้รับผลกระทบจากโรคเรื้อนและโรคเอดส์ *โครงการฅนเหล็กมินิมาราธอน 2555*โดยผนึกกำลังกับพันธมิตรอุตสาหกรรมเหล็กอีก 3 ราย จัดกิจกรรมเดิน-วิ่งการกุศล โดยมอบเงินบริจาคให้มูลนิธิเพื่อผู้ด้อยโอกาสจำนวน 25 แห่ง และ*โครงการสานฝันเยาวชนฅนเหล็กบางสะพาน 2555*เพื่อคัดเลือกตัวแทนเยาวชนเข้าฝึกฝนและเข้าร่วมแข่งขันรายการสำคัญของประเทศ
* **กิจกรรมเพื่อสร้างความแข็งแกร่งสู่ผู้ด้อยโอกาสและผู้ประสบภัย** ได้แก่ *เอสเอสไอพาน้องดูหนังสร้างความแข็งแกร่ง*โดยนำเยาวชนที่อยู่ในความอนุเคราะห์ของสถานสงเคราะห์และมูลนิธิรวม 4 แห่ง จำนวน 100 คน เข้าชมภาพยนตร์เพื่อความบันเทิงและสร้างแรงบันดาลใจให้กับเยาวชน และ*โครงการ Cycling Superheroes*เพื่อระดมทุนบริจาค และรวบรวมรายได้ทั้งหมดเพื่อช่วยเหลือเยาวชนผู้ด้อยโอกาสในพื้นที่ห่างไกลความเจริญ
* **กิจกรรมเพื่อสร้างวัฒนธรรมเอสเอสไอใจอาสา** ได้แก่*เอสเอสไออาสาพัฒนาชุมชนบางสะพาน* โดยในปี 2555 พนักงานของบริษัทได้ร่วมมือร่วมใจดำเนินกิจกรรมทั้งสิ้น 796 คน หรือคิดเป็น 6,368 ชั่วโมงงาน และประชาชนในชุมชนร่วมกิจกรรมอาสาพัฒนาชุมชน ทั้งสิ้น 1,278 คน หรือคิดเป็น 10,224 ชั่วโมงงาน *โครงการ ทำดีด้วยกัน ทำดีด้วยใจ เอสเอสไอพบสื่อมวลชน โครงการเยาวชนอาสาบ้านในล็อค Big Cleaning Day* และ*โครงการเยาวชนอาสาปันน้ำใจสู่สังคม*
* **กิจกรรมเพื่อขยายเครือข่ายอาสาสู่กลุ่มผู้มีส่วนได้เสีย** ได้แก่*โครงการ ทำดีด้วยกัน ทำดีด้วยใจ   
  เอสเอสไอพบสื่อมวลชน โครงการเยาวชนอาสาบ้านในล็อค Big Cleaning Day* และ*โครงการเยาวชนอาสาปันน้ำใจสู่สังคม*
* **กิจกรรมความรับผิดชอบต่อสังคมอื่นๆ** ได้แก่การถวายเงินโดยเสด็จพระราชกุศล*สบทบทุนสภากาชาดไทย* และ*โครงการเหล็กไทยเพื่อข้าวไทยยั่งยืน*
* **กิจกรรมร่วมพัฒนาเพื่อยกระดับคุณภาพการศึกษาชุมชน** ได้แก่*การจัดตั้งกองทุนสหวิริยาร่วมพัฒนาการศึกษาบางสะพาน* โดยสนับสนุนทุนการดำเนินการตามแผนพัฒนาคุณภาพการศึกษา ปีละ 2.6 ล้านบาท  *มอบทุนการศึกษาแก่นักเรียนในชุมชน* จำนวน 21 โรงเรียน รวม 197 ทุน เป็นจำนวนเงินรวม 493,000 บาท *พัฒนาศักยภาพช่างเทคนิคเพื่ออุตสาหกรรมเหล็ก* โดยมอบงบประมาณจำนวน 1,030,000 บาท สนับสนุนโครงการวิทยาลัยเทคโนโลยีการจัดการเหล็กและเหล็กกล้าบางสะพาน เพื่อพัฒนาขีดความสามารถของนักศึกษา *โครงการยุวเกษตรอินทรีย์* และ*โครงการอนาคตเหล็กไทย สร้างด้วยเด็กไทย* สร้างเสริมประสบการณ์วิศวกรรุ่นเยาว์ ให้เยาวชนในท้องถิ่นได้เรียนรู้อุตสาหกรรมเหล็กและความรู้ที่เกี่ยวข้อง
* **กิจกรรมพัฒนาอาชีพเพื่อความเข้มแข็งของเศรษฐกิจครัวเรือน** ได้แก่ *สนับสนุนโครงการสหวิริยาร่วมพัฒนา* โดยมีการจัดตั้งธนาคารชุมชนในเขตพื้นที่ 4 *โครงการเพิ่มสัดส่วนการรับพนักงานในพื้นที่* โดยในปี 2555 บริษัทรับพนักงานได้เป็นจำนวน 304 คน *โครงการ “ธนาคารปุ๋ยอินทรีย์ ก้าวย่าง อย่างยั่งยืน” โครงการสินค้าชุมชนพบคนโรงงาน* และ*การจัดซื้อผลิตภัณฑ์และบริการจากชุมชน* ปี 2555 บริษัทมียอดจัดซื้อสินค้าชุมชน 190 ล้านบาท
* **กิจกรรมเพื่อการดูแลรักษาและพัฒนาคุณภาพสิ่งแวดล้อม**โดยได้ร่วมมือกับหน่วยงานที่เกี่ยวข้องในการดำเนินกิจกรรมรณรงค์ และส่งเสริมคุณภาพสิ่งแวดล้อมอย่างต่อเนื่องในปี 2555 ดังนี้ *โครงการ   
  เอสเอสไอ รักษ์ชายหาด กิจกรรมปลูกป่าชายเลนเฉลิมพระเกียรติสมเด็จพระนางเจ้าฯ พระบรมราชินีนาถเนื่องในวโรกาส มหามงคลเฉลิมพระชนมพรรษา 80 พรรษา กิจกรรมสองล้อรักษ์บางสะพาน กิจกรรมปั่นสองล้อช่วยพ่อปลูกป่า โครงการธนาคารขยะเอสเอสไอสำหรับสถานศึกษา โครงการ Super Smart & Intelligent Kids (SSI Kids) โครงการนักสืบเยาวชน โครงการค่ายนักอนุรักษ์รุ่นเยาว์* และ*โครงการรักในหลวง รักษ์บางสะพาน 5 ธันวามหาราช 2555*
* ***กิจกรรมส่งเสริมสังคม – จรรโลงวัฒนธรรมและศาสนา*** ได้แก่ *การสนับสนุนด้านศาสนาและวัฒนธรรม* สนับสนุนการบูรณะศาสนสถานและสร้างโบสถ์ให้กับวัดในชุมชน ร่วมกิจกรรมศาสนาและประเพณีสำคัญในท้องถิ่น และ*การจัดกิจกรรมวันผู้สูงอายุ* ให้ความรู้เรื่องการดูแลสุขภาพผู้สูงวัย
* **การเข้าร่วมกิจกรรมความรับผิดชอบทางสังคมภาคสังคม** ได้แก่*โครงการ SET Awards ด้านกิจกรรมความรับผิดชอบต่อสังคม ประจำปี 2555* และ*การเข้าร่วมเป็นเครือข่าย CSR Network ตลาดหลักทรัพย์แห่งประเทศไทย*
* **กิจกรรมเพื่อความรับผิดชอบต่อสังคมของ SSI UK** ในส่วนของโรงงานเอสเอสไอทีไซด์ที่ประเทศอังกฤษ ซึ่งดำเนินงานโดย SSI UK นั้น เนื่องจากโรงงานแห่งนี้กลับมาผลิตใหม่ในปี 2555 หลังจากหยุดดำเนินการไปสองปี สิ่งสำคัญอันดับแรกที่ SSI UK ได้ทำคือการสร้างการเชื่อมโยง SSI UK กับชุมชนท้องถิ่น โดยการร่วมประชุมหารือ แลกเปลี่ยนความคิดเห็น กับ กลุ่มผู้แทนชุมชนในพื้นที่ รวมถึงสโมสรกอล์ฟ ซึ่งอยู่ใกล้กับโรงงาน และได้พัฒนาความสัมพันธ์ที่ดีและใกล้ชิดกับกลุ่มเหล่านี้ โดยเปิดรับทุกความคิดเห็นในการร่วมหารือ รวมถึงความกังวลใจที่อาจเกิดขึ้นด้านสิ่งแวดล้อม

ในปี 2555 มีหลากหลายโครงการที่ SSI UK ได้ร่วมดำเนินการกับคู่ค้า ในลักษณะที่คล้ายคลึงกับการทำงานที่ประเทศไทยในการสนับสนุนชุมชน โดยร้อยละ 30 ของการจัดซื้อ (ไม่รวมวัตถุดิบ) เป็นการจัดซื้อในพื้นที่ และร้อยละ 94 เป็นการจัดซื้อภายในประเทศอังกฤษ และถึงแม้ว่าสภาพแวดล้อมทางธุรกิจจะค่อนข้างท้าทายต่อการดำเนินงานในปีแรกของ SSI UK แต่คู่ค้าของ SSI UK ก็เข้าใจและให้การสนับสนุนเป็นอย่างดี

นอกจากนี้ SSI UK ได้พัฒนาความสัมพันธ์อย่างใกล้ชิดกับมหาวิทยาลัยทีไซด์ (Teesside University) ประชาสัมพันธ์องค์กรสู่นักศึกษาและเปิดโอกาสให้มีส่วนร่วมใน SSI UK โดยการรับเข้าทำงานในตำแหน่งที่มีและการรับเข้าฝึกงาน

สำหรับปี 2556 SSI UK วางแผนที่จะพัฒนานโยบายความรับผิดชอบต่อสังคมให้มีความชัดเจนมากขึ้น และจัดกิจกรรมด้านความรับผิดชอบต่อสังคมในอนาคตอันใกล้